AARHUS: Klokken er 07.48 og præcist som et schweizerur kører letbanetoget fra Odder ind på Aarhus H.

Dørene åbner sig. Passagerer stiger ud. Andre stiger ind.

Men inde i toget sidder der masser af mennesker, som skal videre.

Så mange, at der slet ikke er plads til alle, der står ude på perronen.

En 15-20 mennesker kan ikke komme ind.

Og efter alt at dømme, er torsdag 13. september en helt almindelig dag. Der er ingen aflysninger, forsinkelser eller andre driftsforstyrrelser.

67-årige Poul Heegaard er en af dem, letbanen kører agterud.

Og det er slet ikke første gang, Poul Heegaard må blive på perronen og vente på næste tog.

Det kommer om 10 minutter, og der er ikke mindste tegn på stress hos Poul Heegaard.

- Jeg har fleksible arbejdstider på Aarhus Universitet, hvor jeg arbejder med IT. Så jeg lever med, at jeg mister de 10 minutter, siger Poul Heegaard.

Men han synes, at det er ærgerligt, at der ikke er plads til alle i toget.

- Jeg kunne ønske mig, at letbanen satte flere tog ind om morgenen, så man kunne komme med hvert femte minut, siger Poul Heegaard.